In die media is 'n golf van ondersteuning vir die stappe aangekondig deur die nuwe UV rektor, prof. Jonathan Jansen, om swart en wit studente op die UV hoofkampus te dwing om in die woonplek te integreer.
Eers, geen ontgroening. Wie kan stry dat dit daaroor gaan dat 'n wit senior student onder geen omstandighede sy stempel op 'n swart/bruin eerstejaar mag afdruk nie en vice versa, dat 'n swart senior student sy geluk op 'n blanke eerstejaar probeer nie. Die potensiaal van rassekonflik is te groot - en daarom uit by die deur met tradisies wat, as dit reg bestuur word, oor meer as 'n eeu hul opbouende waarde bewys het.
Dan, koshuisintegrasie. Dit vorm inderdaad deel van 'n groter werklikheid - dié van die praktiese, Godgewilde bevolkingsverskeidenheid van die Vrystaat, van Suid-Afrika en van die mensdom. Vir 'n groot groep mense gaan dit om rassisme, apartheidsmeerderwaardigheid, bekrompe lewensbeskouing en ander goggas.
Volgens die Woord sal dit bestaan tot die laaste dag - elke stam, taal, volk en nasie sal voor die Regterstoel verskyn.